b'\n_START_ARTICLE_\nIncident u Mukdenu\n_START_SECTION_\nPozadina\n_START_PARAGRAPH_\nJapanska gospodarska prisutnost i politi\xc4\x8dki interes u Mand\xc5\xbeuriji neprekidno su rasli od Rusko-japanskog rata 1904./1905. Tako su ovdje Japanci 1906. osnovali Ju\xc5\xbenomand\xc5\xbeursku \xc5\xbdeljeznicu i smatrali se nasljednicima istih prava koja su do tada imali Rusi. To je uklju\xc4\x8divalo potpunu i ekskluzivnu upravu u zoni Ju\xc5\xbenomand\xc5\xbeurske \xc5\xbeeljeznice. Japansko \xc5\xbeeljezni\xc4\x8dko osiguranje bilo je smje\xc5\xa1teno unutar zone zbog osiguranja vlakova i pruge. Osoblje \xc5\xbeeljezni\xc4\x8dkog osiguranja bili su vojnici japanske vojske i \xc4\x8desto su na manevre izlazili izvan \xc5\xbeeljezni\xc4\x8dke zone._NEWLINE_Jo\xc5\xa1 4. lipnja 1928. japanski ekspanzionisti\xc4\x8dki \xc4\x8dasnici izveli su atentat eksplozivom na kineske vlastodr\xc5\xa1ce u Mand\xc5\xbeuriji, u kojem je poginuo mar\xc5\xa1al Zhang Zuolin. \xc4\x8casnici su o\xc4\x8dekivali da \xc4\x87e u Mand\xc5\xbeuriji nakon toga izbiti kaos koji bi Japancima bio izgovor da se vojno umije\xc5\xa1aju. No situacija je ostala mirna, a Japanci su podr\xc5\xbeavali Zuolinovog nasljednika dok je branio neformalnu nezavisnost Mand\xc5\xbeurije od utjecaja Kuomintanga._NEWLINE_Kinezi su poku\xc5\xa1ali otvorenom konkurencijom suzbiti japanski gospodarski i politi\xc4\x8dki utjecaj Japana u Mand\xc5\xbeuriji. Tako su na primjer sagradili \xc5\xbeeljezni\xc4\x8dku liniju koja je bila paralelna japanskoj. Napetosti izme\xc4\x91u Japana i Kine pove\xc4\x87ale su se u prolje\xc4\x87e 1931. nakon \xc5\xa1to je ubijen jedan japanski \xc5\xa1pijun, a izbili su i sukobi izme\xc4\x91u Kineza i Koreanaca koji su nakon japanske aneksije Koreje postali japanski dr\xc5\xbeavljani. Pored toga, veliki broj Japanaca vjerovao je da \xc4\x87e daljnja ekspanzija u Mand\xc5\xbeuriji zna\xc4\x8diti izlazak iz gospodarske krize koja je vladala krajem 1920-tih i po\xc4\x8detkom 1930-tih godina.\n_START_SECTION_\nIncident\n_START_PARAGRAPH_\nPlan za incident izradila su \xc4\x8detiri \xc4\x8dasnika japanske vojske 31. svibnja 1931. Zna\xc4\x8dajan dio plana bila je gradnja bazena u japanskom \xc4\x8dasni\xc4\x8dkom klubu u Mukdenu. Ovaj "bazen" bio je u stvarnosti bunker za dva 9,2 in\xc4\x8dna topa dopremljena u potpunoj tajnosti. Eksploziv je postavljen u blizini tra\xc4\x8dnica, no dovoljno udaljeno da ne uzrokuje ozbiljnu \xc5\xa1tetu. 18. rujna oko 22:20 eksploziv je aktiviran. Eksplozijom je manje o\xc5\xa1te\xc4\x87en dio od 1,5 metra pruge samo s jedne strane. U stvari, vlak iz Changchuna je tim dijelom pro\xc5\xa1ao bez pote\xc5\xa1ko\xc4\x87a i u Shenyang stigao u 22:30. Nakon eksplozije do\xc5\xa1lo je do razmjene vatre izme\xc4\x91u Japanaca i Kineza._NEWLINE_Japanci su za napad optu\xc5\xbeili Kineze, \xc5\xa1to im je poslu\xc5\xbeilo kao izlika za slanje trupa u Mand\xc5\xbeuriju. Japanske trupe bez naredbe iz Tokija napale su kineski garnizon u Mukdenu i zatim osvojile grad.\n_START_SECTION_\nPosljedice i ocjena doga\xc4\x91aja\n_START_PARAGRAPH_\n_NEWLINE_Direktna posljedica incidenta bila je japanska invazija na Mand\xc5\xbeuriju koju su zaposjeli i osnovali satelitsku dr\xc5\xbeavu Mand\xc5\xbeukuo. U japanskom parlamentu postupci u Mand\xc5\xbeuriji kriti\xc4\x8dki su promatrani. No kako su neki kriti\xc4\x8dari ubijeni ili su bili nadglasani, parlament nije posegnuo u doga\xc4\x91anja._NEWLINE_Na japanski poticaj, Liga naroda imenovala i ovlastila je komisiju da istra\xc5\xbei incident. \xc4\x8clanovi komisije trebali su imati punu slobodu kretanja Mand\xc5\xbeurijom. To im, me\xc4\x91utim, vojska nije omogu\xc4\x87ila.'